钦定古今图书集成/理学汇编/文学典/第164卷 > 《徐师曾文体明辩》 > 《谢滕王集序启》北周·庾信
## 钦定古今图书集成/理学汇编/文学典/第164卷 > 《徐师曾文体明辩》 > 《谢滕王集序启》北周·庾信

某启：伏览《制垂赐集序》，紫微悬映，如传阙里之书；青
鸟遥飞，似送层城之璧。若夫甘泉宫里，玉树一丛；元
武阙前，明珠六寸。不得譬此光芒，方斯照烛。有节有
度，即是能平八风。愈昌愈高，始欲去天三尺。殿下雄
才盖代，逸气横云。济北颜渊，关西孔子。譬其毫翰，则
风雨争飞；论其文采，则鱼龙百变。蒲桃绕馆，新开碣
石之宫；修竹夹池，始作睢阳之苑。琉璃汎酒，鹦鹉承
杯。凤穴歌声，鸾林舞曲。况复行云逐雨，回雪随风。湖
阳之尉，既成为喜之因；舂陵之侯，便是积庆之地。某
本乏材用，无多述作。加以建邺阳九，劣免儒硎；江陵
百六，几从士陇。至如残编落简，并入尘埃；赤轴青箱，
多从灰烬。比年痾恙弥留，光阴视息。“桑榆已逼，蒲柳
方衰，不无秋气之悲，实有穷途之恨。是以精采瞀乱，
颇同宋玉；言辞蹇吃，更甚扬雄。一吟一咏，其可知矣。
好事者不求，知音者不用，非有班超之志，遂已弃笔；
未见陆机之文，久同烧砚。至于凋零之后，残缺所馀，
又已杂用补袍，随时覆酱。圣慈怜愍，遂垂存录。”始知
揄扬过差，君子失辞；比拟从横，小人迷惑。荆玉抵鹊，
正恐轻用重宝；龙渊削玉，岂不徒劳神虑？匠石回顾，
朽材变于雕梁；孙阳一言，奔蹄成于骏马。故知假人
延誉，重于连城；借人羽毛，荣于尺玉。溟池九万里，无
逾此泽之深；华山五千仞，终愧斯恩之重。即日金门
细管，未动春灰；石壁轻雷，尚藏冬蛰。伏愿圣躬，与时
纳豫。南阳宝雉，幸足观瞻，郦县菊泉，差能延寿。伏迟
至邺可期，从梁有日，同杞子之盟会。必欲瞻仰风尘，
共薛侯而来朝，谨当逢迎冠盖。鱼肠尺素，凤足数行，
书此谢辞，终知不尽。谨启。